CELEX: 32021D0727
Language: da
Date: 2021-04-29 00:00:00
Title: Rådets afgørelse (EU) 2021/727 af 29. april 2021 om forelæggelse på Den Europæiske Unions vegne af forslag om ændring af bilag A og B til Minamatakonventionen om kviksølv vedrørende produkter tilsat kviksølv og fremstillingsprocesser, hvor der anvendes kviksølv eller kviksølvforbindelser

5.5.2021   
               
               
                  DA
               
               
                  Den Europæiske Unions Tidende
               
               
                  L 155/23
               
            
         RÅDETS AFGØRELSE (EU) 2021/727
         af 29. april 2021
         om forelæggelse på Den Europæiske Unions vegne af forslag om ændring af bilag A og B til Minamatakonventionen om kviksølv vedrørende produkter tilsat kviksølv og fremstillingsprocesser, hvor der anvendes kviksølv eller kviksølvforbindelser
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde, særlig artikel 192, stk. 1, sammenholdt med artikel 218, stk. 9,
         under henvisning til forslag fra Europa-Kommissionen, og
         ud fra følgende betragtninger:
         
                     (1)
                  
                  
                     Minamatakonventionen om kviksølv (»konventionen«) blev indgået af Unionen ved Rådets afgørelse (EU) 2017/939 (1) og trådte i kraft den 16. august 2017.
                  
               
                     (2)
                  
                  
                     I henhold til afgørelse MC-1/1 om forretningsordenen, som blev vedtaget på det første møde i konferencen mellem parterne i konventionen (»COP«), bør parterne i konventionen (»parterne«) bestræbe sig på at nå til enighed ved konsensus om alle væsentlige spørgsmål.
                  
               
                     (3)
                  
                  
                     I henhold til konventionens artikel 4, stk. 8, og artikel 5, stk. 10, bør COP senest den 16. august 2022 gennemgå bilag A og B til konventionen under hensyntagen til forslag fra parterne i henhold til konventionens artikel 4, stk. 7, og artikel 5, stk. 9, oplysninger, som konventionens sekretariat (»sekretariatet«) gør tilgængelige i henhold til konventionens artikel 4, stk. 4, og artikel 5, stk. 4, og parternes adgang til teknisk og økonomisk gennemførlige kviksølvfrie alternativer, samtidig med at der tages hensyn til risici og fordele for miljøet og menneskers sundhed.
                  
               
                     (4)
                  
                  
                     Unionen har ydet et væsentligt bidrag til udviklingen af konventionens bestemmelser vedrørende produkter tilsat kviksølv og fremstillingsprocesser, i hvilke kviksølv eller kviksølvforbindelser anvendes (»kviksølvprocesser«), og til det relevante ekspertarbejde, der blev iværksat ved afgørelse MC-3/1 og vedtaget på tredje møde i COP.
                  
               
                     (5)
                  
                  
                     Bilag II til Europa-Parlamentets og Rådets forordning (EU) 2017/852 (2), der gennemfører bilag A til konventionen i EU-retten, dækker yderligere produkter tilsat kviksølv, og andre produkter tilsat kviksølv er omfattet af et forbud mod markedsføring på det indre marked i henhold til EU-lovgivningen.
                  
               
                     (6)
                  
                  
                     Forslagene om ændring af bilag A til konventionen har til formål at udvide dets anvendelsesområde til yderligere produkter tilsat kviksølv med tilhørende udfasningsdatoer eller foranstaltninger til regulering af kviksølv.
                  
               
                     (7)
                  
                  
                     Bilag III til forordning (EU) 2017/852, der gennemfører bilag B til konventionen i EU-retten, dækker yderligere kviksølvprocesser og fastsætter udfasningsdatoer for alle de pågældende processer.
                  
               
                     (8)
                  
                  
                     Forslaget om ændring af bilag B til konventionen har til formål at udvide dets anvendelsesområde ved at indføre en udfasningsdato for en kviksølvproces, der er omfattet af nævnte bilag.
                  
               
                     (9)
                  
                  
                     Ifølge konventionens artikel 26, stk. 2, og artikel 27 bør ordlyden af enhver foreslået ændring meddeles parterne af sekretariatet mindst seks måneder forud for det møde i COP, hvor den foreslås vedtaget. Sekretariatet bør ligeledes sende den foreslåede ændring til konventionens signatarer og til konventionens depositar til orientering. Da fjerde møde i COP er berammet til den 1.-5. november 2021, bør Unionen forelægge sekretariatet sine forslag om ændring af bilag A og B til konventionen senest den 30. april 2021 —
                  
               VEDTAGET DENNE AFGØRELSE:
         
            Artikel 1
            Unionen forelægger forslag om ændring af bilag A og B til konventionen som anført i bilaget til denne afgørelse.
            Kommissionen sender på Unionens vegne disse forslag til sekretariatet.
         
         
            Artikel 2
            Denne afgørelse træder i kraft på dagen for vedtagelsen.
         
         
            Udfærdiget i Bruxelles, den 29. april 2021.
            
               
                  På Rådets vegne
               
               A.P. ZACARIAS
               
                  Formand
               
            
         
         
            (1)  Rådets afgørelse (EU) 2017/939 af 11. maj 2017 om indgåelse på Den Europæiske Unions vegne af Minamatakonventionen om kviksølv (EUT L 142 af 2.6.2017, s. 4).
         
            (2)  Europa-Parlamentets og Rådets forordning (EU) 2017/852 af 17. maj 2017 om kviksølv og om ophævelse af forordning (EF) nr. 1102/2008 (EUT L 137 af 24.5.2017, s. 1).
      
      
         
            BILAG
            I.   FORESLÅEDE ÆNDRINGER AF BILAG A, DEL I, TIL KONVENTIONEN
            Unionen foreslår, at følgende punkter tilføjes i bilag A, del I:
            
               
                           Produkter tilsat kviksølv
                        
                        
                           Herefter er fremstilling, import eller eksport af produktet ikke tilladt (udfasningsdato)
                        
                     
                           »Sølvoxid-zink-knapbatterier med et kviksølvindhold < 2 % og zink-luft-knapbatterier med et kviksølvindhold < 2 %
                        
                        
                           2023
                        
                     
                           Lineære halophosphat-phosphor-lysstofrør (LFL) til almen belysning
                        
                        
                           2023
                        
                     
                           Følgende ikkeelektroniske måleinstrumenter:
                           
                                       a)
                                    
                                    
                                       trykmålere, der anvendes i plethysmografer
                                    
                                 
                                       b)
                                    
                                    
                                       tensiometre
                                    
                                 
                        
                           2023
                        
                     
                           Følgende elektriske og elektroniske måleinstrumenter:
                           
                                       a)
                                    
                                    
                                       smeltetrykstransducere, -transmittere og -følere
                                    
                                 
                                       b)
                                    
                                    
                                       kviksølvvakuumpumper
                                    
                                 
                        
                           2023
                        
                     
                           Polyurethan, herunder beholdere til påføring af polyurethan
                        
                        
                           2023«
                        
                     
            II.   FORESLÅEDE ÆNDRINGER AF BILAG A, DEL II, TIL KONVENTIONEN
            Unionen foreslår, at følgende tekst tilføjes i bilag A, del II:
            
               
                           »Senest den 1. januar 2024 gælder, at parterne:
                           
                                       i)
                                    
                                    
                                       skal fastsætte, at tandfyldningsamalgam udelukkende anvendes i forhåndsdoseret, indkapslet form (1)
                                       
                                    
                                 
                                       ii)
                                    
                                    
                                       skal forbyde tandlægers anvendelse af kviksølv i løs vægt
                                    
                                 
                                       iii)
                                    
                                    
                                       skal sikre, at operatører af tandklinikker, hvor der anvendes tandfyldningsamalgam eller fjernes fyldninger med tandfyldningsamalgam eller tænder, der indeholder sådanne fyldninger, sikrer, at deres faciliteter er udstyret med amalgamfiltre med et tilbageholdelsesniveau på 95 % (2), der tilbageholder og indsamler amalgampartikler, herunder dem, der er indeholdt i brugt vand
                                    
                                 
                                       iv)
                                    
                                    
                                       ikke længere må tillade anvendelse af tandfyldningsamalgam til tandbehandling af mælketænder, af børn under 15 år og af gravide eller ammende kvinder, medmindre tandlægen finder, at det er strengt nødvendigt på grundlag af patientens særlige medicinske behov.
                                    
                                 
                     
            III.   FORESLÅET ÆNDRING AF BILAG B TIL KONVENTIONEN
            Unionen foreslår, at følgende punkt tilføjes i bilag B, del I:
            
               
                           Fremstillingsprocesser, hvor der anvendes kviksølv eller kviksølvforbindelser
                        
                        
                           Udfasningsdato
                        
                     
                           »Produktion af polyurethan under anvendelse af kviksølvholdige katalysatorer
                        
                        
                           2023«
                        
                     
            
               (1)  Amalgamkapsler som dem, der er beskrevet i international standard ISO 13897:2018 og 24234:2015, anses for egnede til anvendelse af tandlæger.
            
               (2)  Amalgamfiltres overensstemmelse skal baseres på relevante internationale standarder, herunder ISO 11143:2008.««